b'\n_START_ARTICLE_\nCara d\'\xc3\xa0nec\n_START_PARAGRAPH_\nLa cara d\'\xc3\xa0nec (en angl\xc3\xa8s duck face) \xc3\xa9s una expressi\xc3\xb3 facial, habitual en les fotografies de perfil de les xarxes socials, que consisteix a tancar els llavis fent morros, i sovint tamb\xc3\xa9 xuclant les galtes. Aquesta postura se sol fer per intentar semblar atractiu, per\xc3\xb2 tamb\xc3\xa9 com a autoironia, per fer befa del costum propi de posar aix\xc3\xad. Diferents persones consideren la cara d\'\xc3\xa0nec com a mostra de simpatia, atractiu f\xc3\xadsic, afabilitat o estupidesa._NEWLINE_Una investigaci\xc3\xb3 del 2015 va trobar que les persones que publiquen fotos on posen cara d\'\xc3\xa0nec s\xc3\xb3n m\xc3\xa9s propenses a la neurosi i la inestabilitat emocional. Segons una investigaci\xc3\xb3 feta pel lloc de cites en l\xc3\xadnia OkCupid, els usuaris mostraven m\xc3\xa9s inter\xc3\xa8s per les dones que posaven cara d\'\xc3\xa0nec a les fotografies de perfil que per les que somreien._NEWLINE_En una investigaci\xc3\xb3 sobre la comunicaci\xc3\xb3 animal dels cebins, s\'ha utilitzat l\'expressi\xc3\xb3 "cara d\'\xc3\xa0nec" per referir-se a la "cara amb llavis sortits" que les femelles d\'aquesta esp\xc3\xa8cie mostren durant la fase de proceptivitat (zel actiu), abans de l\'aparellament._NEWLINE_El 2014, el lloc web OxfordDictionaries.com va incorporar l\'expressi\xc3\xb3 "duck face" a la llista de paraules actuals i modernes, per\xc3\xb2 no s\'ha afegit a l\'Oxford English Dictionary.'